A Tanács irányelve
(1981. július 20.)
a gépjárművek biztonsági öveinek rögzítéseire vonatkozó tagállami jogszabályok közelítéséről szóló 76/115/EGK tanácsi irányelv módosításáról
(81/575/EGK)
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre és különösen annak 100. cikkére,
tekintettel a Bizottság javaslatára [1],
tekintettel az Európai Parlament véleményére [2],
tekintettel a Gazdasági és Szociális Bizottság véleményére [3],
mivel a gépjárművek biztonsági öveinek rögzítéseire vonatkozó tagállami jogszabályok közelítéséről szóló, 1975. december 18-i 76/115/EGK tanácsi irányelv [4] meghatározza többek között a legutóbb a 80/1267/EGK irányelvvel [5] módosított, a gépjárművek és pótkocsijaik típusjóváhagyására vonatkozó tagállami jogszabályok közelítéséről szóló, 1970. február 6-i 70/156/EGK tanácsi irányelv [6] I. mellékletében meghatározott, az M1 kategóriájú járművekbe beépítésre kerülő biztonságiöv-rögzítésekre vonatkozó követelményeket;
mivel a közúti biztonság érdekében a továbbiakban az egyes "M" és "N" kategóriájú járművek esetében kötelező, a többi "M" és "N" kategóriájú jármű esetében pedig engedélyezett és javasolt a gépjárművek biztonsági öveire és utasbiztonsági rendszereire vonatkozó tagállami jogszabályok közelítéséről szóló, 1977. június 28-i 77/541/EGK tanácsi irányelv [7] előírásainak megfelelő biztonsági övek és utasbiztonsági rendszerek beépítése; mivel ezért a gépjárművekre vonatkozó EGK-típusjóváhagyás keretében a többi kategóriába tartozó gépjármű esetében biztosítani kell a biztonsági öv rögzítési pontjait; mivel e célból a 76/115/EGK irányelv hatályát ki kell terjeszteni, hogy a gyártók olyan biztonságiöv-rögzítésekkel szerelhessék fel e járműveket, amelyek megfelelnek a fenti irányelv előírásainak; mivel a gépjárműgyártás műszaki fejlődése lehetővé tette ezen kiterjesztést;
mivel e célból módosítani kell a 76/115/EGK irányelvet;
mivel a fenti irányelv módosítása a 76/115/EGK irányelv mellékleteinek a műszaki fejlődéshez történő hozzáigazítását jelenti; mivel ezen irányelv rendelkezései hatálybalépésének egybe kell esnie azon rendelkezések hatálybalépésével, amelyek a 76/115/EGK irányelv mellékletei követelményeinek módosítása céljából ezen irányelv elfogadását követően kerülnek elfogadásra,
ELFOGADTA EZT AZ IRÁNYELVET:
1. cikk
A 76/115/EGK irányelv a következőképpen módosul:
1. A 2. cikk helyébe a következő rendelkezés lép:
"2. cikk
Ezen irányelv alkalmazásában: "jármű" bármilyen, a 70/156/EGK irányelv I. mellékletében meghatározott "M" és "N" kategóriájú, közúti használatra tervezett, legalább négy kerékkel rendelkező és 25 km/h-t meghaladó tervezési sebességű jármű."
2. Az I. mellékletben:
a) A 4.3.1. pont helyébe a következő rendelkezés lép:
"4.3.1. Az "M1" és "M2" kategóriájú (a 3500 kg-ot meghaladó megengedett legnagyobb tömegű járművek és a kifejezetten álló utasok számára tervezett járművek kivételével) valamint az "N1", "N2" és "N3" kategóriájú járművek első ülései esetén két alsó és egy felső biztonságiöv-rögzítést kell beépíteni. Az első középső ülések esetén azonban a két alsó biztonságiöv-rögzítés elégségesnek tekinthető, amennyiben a szélvédő a 74/60/EGK irányelv II. mellékletében meghatározott referenciazónán kívül esik. A biztonsági öv rögzítései szempontjából a szélvédő akkor tekinthető a referenciazóna részének, ha a II. mellékletben leírt vizsgálati módszer alapján statikus kapcsolatba képes kerülni a vizsgálati berendezéssel.;"
b) A 4.3.1.1. és a 4.3.1.2. pontot el kell hagyni;
c) A 4.3.2. pont helyébe a következő rendelkezés lép:
"4.3.2. Az "M1" kategóriába tartozó járművek külső ülései esetében két alsó és egy felső biztonságiöv-rögzítésnek kell lennie.;"
d) A 4.3.3. pont helyébe a következő rendelkezés lép:
"4.3.3. Az "M1" kategóriába tartozó járművek minden egyéb ülése esetén és az "M1" kategóriától eltérő járművek minden nem védett ülése esetén a 4.1.3. pontban meghatározottak szerint legalább két alsó biztonságiöv-rögzítést kell biztosítani.
A "védett ülés" és a "védett terület": az ülés előtti terület, amely magába foglalja az alábbiakat:
- egy vízszintes, a H-ponton átmenő és egy másik, az előbbi felett 400 mm-re elhelyezkedő sík közötti rész,
- két függőleges hosszanti, a H-pontra szimmetrikus és egymástól 400 mm távolságra elhelyezkedő sík közötti rész,
- a H-ponttól 1,30 m távolságra lévő keresztirányú függőleges sík mögött.
A keresztirányú függőleges síkok között a "védőfal" egy olyan folyamatos felület, amely biztosítja, hogy ha egy 165 mm átmérőjű gömböt hosszanti vízszintes irányban a védőfal egy tetszőleges pontján és a gömb középpontján keresztül vetítenek, a védett területen sehol nincs olyan nyílás, amelyen a gömb átférne.
Az ülés abban az esetben minősül védettnek, ha a védett területen belüli védőfal összesített területe legalább 800 cm2.;"
e) A 4.3.4. pont helyébe a következő rendelkezés lép:
"4.3.4. Felhajtható ülés esetén, illetve a 4.3.1., 4.3.2. vagy a 4.3.3. pont hatálya alá nem tartozó ülések esetében nincsen szükség biztonságiöv-rögzítésekre. Amennyiben azonban a jármű ezekhez az ülésekhez is rendelkezik biztonságiöv-rögzítésekkel, azoknak meg kell felelniük az ezen irányelv előírásainak."
2. cikk
A tagállamok hatályba léptetik azokat a rendelkezéseket, amelyek szükségesek ahhoz, hogy ennek az irányelvnek azon a napon megfeleljenek, amelyet azon rendelkezések hatálybalépéséhez határoztak meg, amelyek szükségesek ahhoz, hogy a 76/115/EGK irányelv 6. cikke alapján az ezen irányelv után elfogadásra kerülő irányelvnek megfeleljenek azért, hogy az irányelv mellékleteinek követelményeit a műszaki fejlődéshez lehessen igazítani. Erről haladéktalanul tájékoztatják a Bizottságot.
3. cikk
Ennek az irányelvnek a tagállamok a címzettjei.
Kelt Brüsszelben, 1981. július 20-án.